Kristian Thulesen Dahl (DF), 2003-02-04:
Dansk Folkeparti støtter selvfølgelig forslaget her.
Det fremgår jo også af den aftale, vi har indgået med regeringen om finansloven.
Man har altså vænnet sig til en situation, hvor det at lave en aftale regeringen og kommunale parter imellem var noget, man kunne hoppe op og falde ned på efter forgodtbefindende.
Man var godt klar over, at man indgik en aftale, og hvis man sådan prøvede at holde sig lidt i hovedsporet, så gik det nok, men hvis man veg lidt udenom,
Derfor har vi jo også set år efter år, at det grundlag, der har ligget, er skredet. Nu er der så sket det, at den aftale, der er indgået, faktisk skal overholdes, og det kommer så bag på nogle.
Det er jo selvfølgelig, fordi man skal have sådan en kulturændring ind, hvor man finder ud af, at det betyder noget, hvad man sidder og forhandler om.
Derfor er der jo selvfølgelig også en lang række spørgsmål, som hr. Ole Sohn lige var inde på, der indgår i sådan et aftalegrundlag, som selvfølgelig også gør, at når man nu finder ud af, at nu skal aftalen holdes, så får det jo også de kommunale parter, om det er kommuner eller amter, til i forhandlingerne at vide, at det, man aftaler, står altså til troende.
Det betyder selvfølgelig også, at når man her til foråret får forhandlinger, så er det på det grundlag, og det synes vi altså i Dansk Folkeparti er noget sundt, det er ikke noget negativt, det er sundt.
Hvad udlændingereformen angår, har vi jo presset på for at få så stor en del gennemført så hurtigt som muligt, fordi der er mange kommuner, der notorisk har et behov for, at der bliver lavet en udlændingeordning.
Det er jo ikke et rent vinderspil for alle.
Det blev næsten fremlagt heroppefra, som om alle kommuner taber på, at der ikke er lavet en udlændingeordning.
Det er også et spørgsmål, og det ved vi jo godt, som kommer til at indgå i de forhandlinger, som bliver her i foråret mellem regeringen på den ene side og de kommunale parter på den anden.
Man kan bare ikke andet end sige, at det er fornuftigt nok, at man så også i de forhandlinger tager ind, at der sidder en Strukturkommission og arbejder, at der muligvis kommer en helt ny struktur i forhold til, hvad man skal fordele imellem.
Vi håber, at amterne har en meget lille fremtid foran sig, og at der derfor er nogle nye parter her, man skal fordele imellem.
Derfor kan det være fornuftigt, at man skyder enkelte dele af det, man ellers normalt ville have omfattet af en udlændingereform, men det skal blive en så lille del som overhovedet muligt, fordi der er mange kommuner, der rent faktisk har et stort behov for, at det sker.
Så nævnte hr. Thomas Adelskov i sit ordførerindlæg en lille krølle, som jeg lige vil kommentere, nemlig det her med, at vi har argumenteret for, at den del af sanktionen, som skal tages fra amterne kollektivt, fordi det er en kollektiv aftale, og derfor er det jo naturligt nok, tages fra Amtsrådsforeningens formue.
Hr. Adelskov gav indtryk af, at hvis Amtsrådsforeningen valgte at gøre det, var der nogle andre ting, som Amtsrådsforeningen så ikke kunne løfte.
Det tror jeg altså er direkte forkert at give udtryk for.
Jeg tror, formuen i Amtsrådsforeningen ligger på en 500-600 mio. kr. Amtsrådsforeningen kunne så nemt som at klø sig i nakken vælge at finansiere de 60 mio. kr., som de skal komme med, via Amtsrådsforeningens pengetank, hvis de ønskede det.
Det er jo amterne selv, der skal vurdere det.
Det er jo ikke noget, vi skal vælge for dem herindefra.
Vi kan komme med det gode råd, og så er det op til Amtsrådsforeningen at følge det.
Det synes vi bestemt stadig væk ville være en god idé.